‘Verkragter’ raak glo bo-op slagoffer aan die slaapArgieffoto ŉ Man van KwaZulu-Natal is oor die naweek in hegtenis geneem nadat hy aan die slaap geraak het terwyl hy glo sy verhuurder verkrag het. “Die 28-jarige man het haar glo Sondag omstreeks 17:00 met ŉ mes by haar huis in Umzinto gedreig,” het Thulani Zwane, woordvoerder van die polisie, gesê, berig News24. “Sy is gedwing om haar bankkaart en -kode te oorhandig en hy is glo daar weg om te gaan geld trek.” Die man het vermoedelik ook gaan drank koop voordat hy teruggekeer het. “Die verdagte het die slagoffer verder gedreig en in haar huis verkrag. Terwyl hy haar verkrag het, het hy aan die slaap geraak. Die slagoffer kon die huis sluit en die saak by die polisie aanmeld,” het Zwane bygevoeg. Die verdagte het nog steeds lê en slaap toe die polisie by die toneel opgedaag het. “Hy is in hegtenis geneem en sal Woensdag in die Umzinto-landdroshof verskyn op aanklag van verkragting en roof.” Bron: News24